Riforma kirjiet protetti: "M'aħniex se nħallu lill-pensjonanti waħedhom" Il-gvern se jkun qed jipproteġi u jissalvagwardja kull pensjonant li se jkun affettwat mir-riforma tal-kirjiet protetti. Dan kien il-messaġġ tal-Ministru għall-Akkomodazzjoni Soċjali Roderick Galdes waqt laqgħa virtwali mal-Assoċjazzjoni Nazzjonali tal-Pensjonanti, li fiha ġie spjegat kif se tkun qed taħdem il-liġi proposta. Il-ministru tenna li benefiċċju b'saħħtu se jkun qed ikopri kull żieda li se jkollu l-pensjonant fil-kera, biex filwaqt li s-sid jirċievi d-dħul ġust, dan ma jaffettwax il-kwalità tal-ħajja tal-pensjonant affettwat. "Minn madwar 10,000 familja sibna li parti sostanzjali huma pensjonanti. Permezz ta' benefiċċju li jista' jlaħħaq l-€10,000 fis-sena skont il-valur tal-proprjetà, f'isem il-gvern qed inwassal il-messaġġ li se nkunu qegħdin naġixxu bħala tarka għall-pensjonanti milquta. Għalhekk din hi riforma meħtieġa li qed issir b'kuxjenza soċjali", sostna l-Ministru Galdes. Żied jgħid li l-gvern ma setax jagħlaq għajnejh u ma jagħmel xejn meta kawża wara l-oħra, fil-Qrati Ewropej tad-Drittijiet tal-Bniedem u anke dawk Maltin, kienu qed jiġu deċiżi kontra l-inkwilini. Għaldaqstant iddeskriva din ir-riforma bħala intervent neċessarju, bilanċjat u f'waqtu. Min-naħa tagħha, l-Assoċjazzjoni tal-Pensjonanti qalet li tilqa' r-riforma li qed tiġi proposta. Qalet li tirrikonoxxi li hemm sfida biex jinstab bilanċ bejn id-drittijiet tas-sidien u l-protezzjoni tal-inkwilini, imma li d-direzzjoni tidher li hi waħda tajba.